Jeremia 22 | Beibele Inthaneteng | Phetolelo ya Lefase le Lefsa
22 Se ke seo Jehofa a se boletšego a re: “Theogela ntlong ya kgoši ya Juda gomme o bolele lentšu le moo.
2 O re: ‘Ekwa lentšu la Jehofa, wena kgoši ya Juda yo o dutšego sedulong sa bogoši sa Dafida,+ wena le bahlanka ba gago, batho ba gago gotee le bao ba tsenago ka dikgoro tše.+
3 Se ke seo Jehofa a se boletšego a re: “Ahlolang ka toka le ka toko gomme le hlakodiše yo a hlakolwago seatleng sa moradia; le se ke la hlakiša modiiledi le ge e le ofe, tšhiwana goba mohlologadi.+ Le se ke la ba dira ka bošoro.+ Le se ke la tšholla madi le ge e le afe a se nago molato lefelong le.+
4 Ge ruri le ka phetha lentšu le, dikgorong tša ntlo ye go tla tsena le dikgoši tšeo di dutšego sedulong sa bogoši sa Dafida,+ tšeo di nametšego dikoloi le dipere, tšona le bahlanka ba tšona le batho ba tšona.”’+
5 “‘Eupša ge le ka se kwe mantšu a, ke ikana+ ka nna gore ntlo ye e tla ba lefelo le le šwalalantšwego,’ o re’alo Jehofa.+
6 “Se ke seo Jehofa a se boletšego mabapi le ntlo ya kgoši ya Juda: ‘Go nna o etša Gileada, ntlha ya thaba ya Libanoni.+ Ruriruri ke tla go dira lešoka;+ ge e le metse ye, ga go le o tee wo o tlago go dulwa.+
7 Ke tla go kgethela bao ba senyago,+ yo mongwe le yo mongwe a na le dibetša+ tša gagwe; ba tla rema dihlare tša gago tša metsedara tše di phalago tšohle+ gomme ba di lahlela mollong.+
8 Ditšhaba tše dintši di tla feta kgauswi le motse wo gomme tša botšišana tša re: “Ke ka baka la’ng Jehofa a dirile se ka motse wo o mogolo?”+
9 Di tla re: “Ka baka la gore ba tlogetše kgwerano ya Jehofa Modimo wa bona,+ ba khunamela medimo e mengwe le go e hlankela.”’+
10 “Le se ke la llela yo a hwilego,+ le se ke la mo kwela bohloko. Llelang kudu yo a yago bothopša, ka gobane a ka se sa boa e bile a ka se bone naga ya metswalo ya gagwe.
11 Ka gobane se ke seo Jehofa a se boletšego mabapi le Shalume+ morwa wa Josia, kgoši ya Juda, yo a bušago legatong la Josia tatagwe,+ yo a tlogilego lefelong le, a re: ‘A ka se sa boela moo.
12 Gobane o tla hwela lefelong leo ba mo išitšego bothopša go lona gomme a ka se sa bona naga ye.’+
13 “Go madimabe yo a agago ntlo+ ya gagwe, eupša e sego ka toko, a agago le diphapoši tša gagwe tša ka godimo, eupša e sego ka toka, a diriša mogagabo yo a šomelago lefeela, e bile a sa mo nee moputso wa gagwe;+
14 yo a rego: ‘Ke tlo ikagela ntlo e kgolo le diphapoši tša ka godimo tše di ahlamego;+ ke tla e tsenya mafasetere a magolo, e tla manegwa ka mapolanka a motsedara+ gomme ya pentwa ka mmala o mohwibidu.’+
15 Na o tla tšwela pele o buša ka gobane o phagametše ba bangwe ka go diriša kota ya sehlare sa motsedara? Ge e le tatago, na yena o be a sa je le go nwa gotee le go dira toka le toko?+ Ka baka leo dilo di ile tša mo sepelela gabotse.+
16 O ile a emelela mohlaki le modiidi molaong.+ Ka baka leo dilo di ile tša mo sepelela gabotse. ‘Na e be e se ka baka la ge a ntseba?’ o re’alo Jehofa.
17 ‘Ge e le gabotse mahlo a gago le pelo ya gago ga di selong se sengwe ge e se go boelweng ga gago ka mo go sa lokago,+ le go tšholleng madi a yo a se nago molato,+ gotee le boradieng le go hlalefetšeng e le gore o di dire.’
18 “Ka gona se ke seo Jehofa a se boletšego mabapi le Jehoyakima+ morwa wa Josia, kgoši ya Juda: ‘Ba ka se mo llele ba re: “Joo, ngwanešo! Joo, kgaetšedi ya ka.” Ba ka se mo llele, ba re: “Joo, mong wa rena! Joo, seriti sa gagwe!”+
19 O tla bolokwa bjalo ka ge eka go bolokwa pokolo e tona,+ ka go gogwa le go lahlelwa ka ntle ga dikgoro tša Jerusalema.’+
20 “Rotogela Libanoni+ o goeletše, o ntšhe lentšu o le Bashani.+ Goeletša o le Abarimi,+ ka gobane ka moka bao ba go ratago kudu ba robagantšwe.+
21 Ke boletše le wena nakong ya ge o be o sa tshwenyege.+ O itše: ‘Nka se kwe.’+ O dirile bjalo go tloga bofseng bja gago, ka gobane ga se wa kwa lentšu la ka.+
22 Phefo e tla diša badiši+ ba gago ka moka; ge e le bao ba go ratago kudu ba tla ya bothopša.+ Mohlang woo o tla hlabja ke dihlong gomme wa ikwa o kokobeditšwe ka baka la masetlapelo a gago ka moka.+
23 Wena yo a dulago Libanoni,+ wena yo a agilego sehlaga gare ga dihlare tša metsedara,+ o tla fegelwa gakaakang ge o tlelwa ke bohloko bja pelego,+ lona lešoko le le etšago la mosadi yo a belegago!”+
24 “‘Ke ikana ka nna yo a phelago,’ o re’alo Jehofa, gore ‘gaešita le ge wena Konia+ morwa wa Jehoyakima,+ kgoši ya Juda, o ile wa ba palamonwana ya seka+ seatleng sa ka sa le letona, ke tla go tloša moo!+
25 Ke tla go gafela seatleng sa bao ba tsomago moya wa gago+ le seatleng sa bao o ba tšhogago le seatleng sa Nebukadiretsara* kgoši ya Babilona gotee le seatleng sa Bakaladea.+
26 Wena le mmago+ yo a go belegego ke tla le lahlela nageng e nngwe yeo le sa belegelwago go yona, gomme le tla hwela moo.+
27 Ba ka se boele nageng yeo moya wa bona o tla bego o hlologetše go boela go yona gomme ba ka se boele moo.+
28 Na monna yo Konia+ e fo ba sebjana se se nyatšegago, se se pšhatlagantšwego,+ goba sebjana seo se sa kgahlišego?+ Ke ka baka la’ng yena le bana ba gagwe ba swanetše go wišwa le go lahlelwa nageng yeo ba sa kago ba e tseba?’+
29 “Wena lefase, lefase, lefase, ekwa lentšu la Jehofa.+
30 Se ke seo Jehofa a se boletšego: ‘Ngwalang monna yo e le yo a se nago bana,+ e le monnatia yo a ka se kego a atlega ka tsela le ge e le efe mehleng ya gagwe; ka gobane baneng ba gagwe go ka se be le o tee yo a tlago go atlega ka tsela le ge e le efe,+ yo a ka dulago sedulong sa bogoši sa Dafida+ gomme a buša Juda le ka mohla.’”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D24%26Chapter%3D22%26wtlocale%3DSE%26srcid=share⊂ject=Bala Beibele Inthaneteng